মামুলি কারণে ঝগড়া। তার জেরে একই পরিবারের তিন জনকে কোপানোর অভিযোগ উঠল এক পড়শির বিরুদ্ধে। বাকি প্রতিবেশীরা দাঁড়িয়ে দেখলেন গোটা ঘটনা। ভিডিয়োও করলেন। কিন্তু হামলাকারীকে রুখতে এগিয়ে এলেন না কেউ। বুধবার পশ্চিম দিল্লির খ্যালার এই ঘটনায় মৃত্যু হয়েছে এক মহিলার। পুলিশ জানিয়েছে, অভিযুক্ত আজ়াদের (৪০ বছর) সঙ্গে সুনীতার (৩৫ বছর) বিবাদের সূত্রপাত দিন চারেক আগে। সুনীতার মেয়ের একটি বোতল রাস্তায় আজ়াদের মাথায় পড়ায় খেপে ওঠে সে। তখনকার মতো ঝগড়া মিটলেও বুধবার ফের  সামান্য বিষয়ে ঝগড়া লাগে দু’জনের। সুনীতা তাঁর ছেলে ও স্বামী বীরুকেও ঘরের বাইরে ডেকে আনেন। সেই সময়েই ছুরি নিয়ে তাদের উপরে চড়াও হয় আজ়াদ। প্রথমেই আক্রমণ করে সুনীতার ছেলে আকাশকে। এক পুলিশ কর্তার কথায়, ‘‘আজ়াদ প্রথমে আকাশকে কোপায়। সুনীতা ও বীরু ছেলেকে বাঁচানোর জন্য ঝাঁপিয়ে পড়েন। তখন আজ়াদ তাঁদেরও কোপায়। রক্তাক্ত অবস্থায় প্রত্যেককে ফেলে সেখান থেকে বেরিয়ে যায় সে। ঘটনাস্থলেই মৃত্যু হয় সুনীতার। বীরু ও আকাশ আশঙ্কাজনক অবস্থায় হাসপাতালে ভর্তি।  ভিডিয়োতে দেখা গিয়েছে, খুনের সময়ে ঘটনাস্থলে ছিলেন প্রতিবেশীরা। কেউ কেউ  চিৎকার করে থামার কথাও বললেও কেউ এগিয়ে এসে আজ়াদকে আটকানোর চেষ্টা করেননি বা পুলিশে জানাননি। পরে খুনের অস্ত্রটি নিয়ে গিয়ে থানার আত্মসমর্পণ করে সে।